ภาพรวม 5 วันของการฉีดวัคซีนโควิด-19 ฉีดไปแล้ว 17,697 ราย พบ 270 ราย มีอาการไม่พึงประสงค์
นายแพทย์จักรรัฐ พิทยาวงศ์อานนท์ ผู้อำนวยการกองระบาดวิทยา กรมควบคุมโรค กล่าวถึงความคืบหน้าที่ฉีดวัคซีนโควิด -19 ว่า ภาพรวมการฉีดตั้งแต่วันที่ 28 กุมภาพันธ์ - 4 มีนาคม 2564 มีโรงพยาบาลพื้นที่เสี่ยง 13 จังหวัด ให้บริการฉีดไปแล้วใน 150 โรงพยาบาล มีผู้ได้รับวัคซีนแล้วทั้งสิ้น 17,697 ราย จำนวนนี้มีรายงานผู้มีอาการไม่พึงประสงค์หลังฉีด 270 ราย คิดเป็น 1.5% ทั้งหมดเป็นอาการไม่พึงประสงค์ที่ไม่รุนแรง โดยพบเป็นการปวดบวมบริเวณที่ฉีด 24% คลื่นไส้ 15% เวียนหัว 13% ปวดกล้ามเนื้อ 8% ยังไม่พบผู้มีอาการไม่พึงประสงค์แบบรุนแรง บุคลากร 2 คน ที่รายงานสงสัยจะมีอาการไม่พึงประสงค์รุนแรง ก็ตรวจสอบแล้วว่าไม่ใช่ ทั้งกรณีแพทย์หญิงที่จังหวัดสมุทรสาคร หลังพิจารณาข้อมูลที่สอบสวนได้ผู้เชี่ยวชาญด้านโรคภูมิแพ้ เห็นตรงกันว่า อาการคลื่นไส้ เวียนหัว เป็นอาการไม่พึงประสงค์หลังฉีดวัคซีนแต่ไม่รุนแรง ส่วนที่มีอาการถ่ายท้อง อาจเป็นผลจากอาหารเป็นพิษร่วม สำหรับประวัติแพ้ยาเพนนิซิลลิน รายนี้ไม่เกี่ยวกับอาการไม่พึงประสงค์ จึงไม่ใช่ข้อห้ามสำหรับการรับวัคซีนโควิด-19 เช่นเดียวกับกรณีพยาบาลวัย 39 ปี ที่จังหวัดราชบุรี เป็นลมหน้ามืด มีผื่นขึ้นหน้าเล็กน้อย ในช่วง 30 นาทีรอดูอาการหลังฉีด แม้เข้าข่ายอาการไม่พึงประสงค์แต่ไม่รุนแรงเช่นกัน โดยขณะนี้ได้เจาะเลือดตรวจหาปฏิกริยาการแพ้ให้ชัดอีกครั้งเพราะรายนี้ไม่เคยมีประวัติการแพ้อะไรเลย อย่างไรก็ตาม อาการไม่พึงประสงค์หลังรับวัคซีนเกิดได้ราว 1 ใน 3 ของผู้ฉีด เกิดได้จากหลายสาเหตุ อาทิ ความกลัวการฉีดยา โรคอาการป่วยอื่นร่วม หรือเกิดโดยไม่ทราบสาเหตุ ซึ่งอาการไม่พึงประสงค์ปกติจะเกิดขึ้น แต่อาการแพ้รุนแรงถึงขั้นปากเบี้ยว เสียชีวิต เกิดน้อยเพียง 1 ในล้าน และยังไม่เคยเจอในประเทศไทยทั้งนี้แนะประชาชนกลุ่มเสี่ยงที่ได้รับการติดต่อให้รับวัคซีนโควิด-19 ยังสามารถไปรับวัคซีนได้อย่างมั่นใจ แต่ก่อนรับวัคซีนของให้ตรวจสอบตัวเองด้วยว่าเป็นผู้ที่ยังไม่ควรรับวัคซีนหรือไม่ เช่น ตั้งครรภ์ ให้เลื่อนการฉีดไปก่อน กำลังมีอาการป่วยรุนแรง เช่น เป็นมะเร็งอยู่ระหว่างให้เคมีบำบัด ให้เลื่อนไปจนกว่าจะหายดี หากป่วยเฉียบพลัน เช่น มีไข้ ท้องเสีย ควรเลื่อนการฉีดออกไปก่อน ก่อนไปฉีดให้เตรียมร่างกายให้พร้อม นอนให้เพียงพอ อย่าอดอาหาร ไม่ควรกินยาแก้ไข้ หรือยาแก้ปวด ก่อนฉีดวัคซีน เมื่อจะฉีดระหว่างซักประวัติขอให้แจ้งทุกประวัติการแพ้ และยาทุกตัวที่กินให้แพทย์ทราบ หลังฉีดให้รอดูอาการครบ 30 นาที เมื่อกลับบ้านแล้วถ้ามีไข้สูงมาก ให้รีบกลับไปพบแพทย์ หรือโทร 1669